text: Lors le maine à une fenestre
   Meniadus, droit à senestre,
   Au lez par de devers la mer.
   Lors li commença à moustrer
   Cléomadès de son afaire.
   Moult sagement le sot atraire
   À ce que proposé avoit.
   "Sire," fait il, "à vous tout droit
   Folio50r
   Sui venus de lointain pays.
   Sachiez que longuement ai quis
   Ce que j'ai ci endroit trouvé;
   Car on m'a bien dit et conté
   Que céens a une pucele,
   Ce dist on, moult gente et moult bele,
   Qui a une tel maladie
   Que de son sens est marvoiie ;
   Et je quier mon gaaing adès
   En tous pays et loing et près.
   Pour ce, di je que trouvé ai
   Mon gaaing ; car je garira[i]
   PageV02P118
   La pucele, se vous voulez ;
   Mais que li guerredons donnez
   M'en soit quant je l'aurai garie.
   Car jusqu'adont ne vueil je mie ;
   Et, se je bien ne la gari,
   Ne me soit jà de riens meri.
   Ne paine, ne cous que j'en aie,
   De li garir pas ne m'esmaie ;
   Ains la garirai moult briement."
  